b'\n_START_ARTICLE_\n30. februar\n_START_PARAGRAPH_\nV gregorijanskem koledarju ima mesec februar le 28 ali 29 dni. Trikrat v zgodovini pa je v dolo\xc4\x8denih dr\xc5\xbeavah v resnici imel 30 dni._NEWLINE_Leta 1712 je 29. februarju na \xc5\xa0vedskem sledil 30. februar, da bi po\xc4\x8dasi odpravili \xc5\xa1vedski koledar in se vrnili na julijanskega. \xc5\xa0vedsko kraljestvo, ki je takrat vklju\xc4\x8devalo tudi Finsko, je namre\xc4\x8d od leta 1700 \xc5\xbeelelo v 40. letih postopoma preiti z julijanskega na gregorijanski koledar, tako da so nameravali izpu\xc5\xa1\xc4\x8dati prestopne dneve. Leto 1700 tako na \xc5\xa0vedskem ni bilo prestopno, vendar pa sta bili v nasprotju z na\xc4\x8drtom prestopni leti 1704 in 1708. To je pripeljalo \xc5\xa1vedski koledar en dan pred julijanskega, a \xc5\xa1e vedno deset dni za gregorijanskim. Zmedo so zmanj\xc5\xa1ali leta 1712, ko so letu dodali dva prestopna dneva in tako dobili leto s 30. februarjem. Ta datum je ustrezal 29. februarju po julijanskem in 11. marcu po gregorijanskem \xc5\xa1tetju. \xc5\xa0vedi so dokon\xc4\x8dno pre\xc5\xa1li na gregorijanski koledar \xc5\xa1ele leta 1753._NEWLINE_Leta 1929 je Sovjetska zveza uvedla revolucionarni koledar, v katerem je imel vsak mesec 30 dni, preostali 5 ali 6 dni pa so bili prazniki in niso pripadali nobenemu mesecu. V letih 1930 in 1931 je sovjetski februar tako imel 30 dni, leta 1932 pa so meseci spet dobili obi\xc4\x8dajne stare dol\xc5\xbeine.'